b'\n_START_ARTICLE_\nPiston\n_START_PARAGRAPH_\nUn piston este un organ de ma\xc8\x99in\xc4\x83, care are o mi\xc8\x99care alternativ\xc4\x83 \xc3\xaentr-un cilindru \xc8\x99i care serve\xc8\x99te la \xc3\xaenchiderea unui spa\xc8\x9biu de volum variabil, plin cu fluid sub presiune. La  ma\xc8\x99inile termice motoare spa\xc8\x9biul cilindrului \xc3\xaenchis de piston poate con\xc8\x9bine aer, amestec carburant sau un fluid motor. Pistonul e folosit pentru transformarea energiei interne \xc3\xaen lucru mecanic la ma\xc8\x99inile motoare, sau invers, la ma\xc8\x99inile generatoare. \xc3\x8en primul caz pistonul este ac\xc8\x9bionat de energia intern\xc4\x83, iar \xc3\xaen al doilea el ac\xc8\x9bioneaz\xc4\x83 asupra aerului sau fluidului (compresor, motor hidraulic). De obicei pistonul este cuplat la un mecanism biel\xc4\x83-manivel\xc4\x83, care transform\xc4\x83 mi\xc8\x99carea rectilinie \xc3\xaen mi\xc8\x99care circular\xc4\x83 (la motoare) \xc8\x99i invers (la pompe). Pistonul este utilizat ca element constructiv \xc8\x99i \xc3\xaen realizarea pompelor cu piston, care se aseam\xc4\x83n\xc4\x83 ca principiu de func\xc8\x9bionare cu compresoarele. Pistoanele sunt fabricate mai ales din font\xc4\x83 turnat\xc4\x83 sau din aliaje metalice u\xc8\x99oare, care au propriet\xc4\x83\xc8\x9bi stabile la \xc3\xaenc\xc4\x83lzire._NEWLINE_La ma\xc8\x99inile termice la care distribu\xc8\x9bia se face prin ferestre, pistonul are \xc8\x99i func\xc8\x9bia de a le deschide sau \xc3\xaenchide.\n_START_SECTION_\nLa motoare cu ardere intern\xc4\x83\n_START_PARAGRAPH_\nLa aceste motoare pistoanele sunt cu simplu efect (gazele de ardere ac\xc8\x9bioneaz\xc4\x83 pe o singur\xc4\x83 parte a pistonului), ghidarea e prin fust\xc4\x83 \xc8\x99i for\xc8\x9ba se transmite direct bielei, prin bol\xc8\x9b._NEWLINE_Pentru a reduce frecarea dintre piston \xc8\x99i c\xc4\x83ma\xc8\x99\xc4\x83 datorit\xc4\x83 for\xc8\x9belor laterale care apar \xc3\xaen timpul func\xc8\x9bion\xc4\x83rii, pistonul trebuie lubrifiat. La temperaturi de peste 200\xc2\xa0\xc2\xb0C uleiul de ungere se arde, astfel se explic\xc4\x83 necesitatea existen\xc8\x9bei sistemului de r\xc4\x83cire. Deoarece sistemul de r\xc4\x83cire preia din c\xc4\x83ldura util\xc4\x83 dezvoltat\xc4\x83 prin arderea combustibilului, mic\xc8\x99or\xc3\xa2nd randamentul termic al ciclului, el este considerat un r\xc4\x83u necesar.\n_START_SECTION_\nLa compresoare cu piston\n_START_PARAGRAPH_\nStructura compresoarelor cu piston este foarte asem\xc4\x83n\xc4\x83toare cu a motoarelor cu ardere intern\xc4\x83 \xc3\xaen doi timpi, iar pistoanele sunt similare cu ale motoarelor.\n_START_SECTION_\nLa motoare cu abur\n_START_PARAGRAPH_\nLa motoarele cu abur (denumite uzual \xc8\x99i "ma\xc8\x99ini cu abur"), \xc3\xaen majoritatea cazurilor pistoanele sunt cu dublu efect: aburul este admis alternativ la cele dou\xc4\x83 capete ale cilindrului, ac\xc8\x9bion\xc3\xa2nd pe fiecare fa\xc8\x9b\xc4\x83 a pistonului. La aceste motoare \xc3\xaen fiecare timp al ciclului pistonul produce lucru mecanic. Ghidarea este cu tij\xc4\x83, care se articuleaz\xc4\x83 la biel\xc4\x83 prin capul de cruce. \xc8\x98i aici este nevoie de etan\xc8\x99are, deci de segmen\xc8\x9bi care apas\xc4\x83 pe cilindru, deci de ungere.\n_START_SECTION_\nLa pompe cu piston\n_START_PARAGRAPH_\nStructura unei pompe cu piston este similar\xc4\x83 cu a unui motor. Etan\xc8\x99area se face de obicei cu garnituri de cauciuc, a c\xc4\x83ror stare de uzur\xc4\x83 trebuie supravegheat\xc4\x83 permanent.\n_START_SECTION_\nLa ac\xc8\x9bion\xc4\x83ri hidraulice\n_START_PARAGRAPH_\nPistoanele folosite la ac\xc8\x9bion\xc4\x83rile hidraulice  sunt lubrifiate de obicei chiar de fluidul de lucru (de obicei ulei). Diferen\xc8\x9bele de temperatur\xc4\x83 mici dintre piston \xc8\x99i cilindru permit jocuri foarte mici, ca urmare de obicei nu este nevoie de etan\xc8\x99\xc4\x83ri speciale.\n_START_SECTION_\nAlte utiliz\xc4\x83ri ale pistoanelor\n_START_PARAGRAPH_\nPistoanele se folosesc la seringi, la unele stilouri (care ca principiu sunt "pompe manuale") \xc8\x99i \xc3\xaen general peste tot unde trebuie \xc3\xaempins un fluid, sau unde presiunea unui fluid este folosit\xc4\x83 pentru o ac\xc8\x9bionare mecanic\xc4\x83.\n_START_SECTION_\nGalerie, pistoane de mai\n_START_PARAGRAPH_\nmai = motor/motoare cu ardere intern\xc4\x83'